|  |
| --- |
| Stovner videregående skole |

Oslo, 20. mai 2021

# Til alle elever i vg1 og vg2 ved Stovner vgs

VIKTIG INFORMASJON PÅ SLUTTEN AV SKOLEÅRET

Her er viktig informasjon om ting du må gjøre og frister du må holde framover.

**Innlevering av bøker og annet utstyr til biblioteket**

Alle lærebøker og annet du har lånt på biblioteket, skal leveres tilbake. Det kommer en plan for innlevering nærmere sommeren. Siste dag for innlevering er torsdag 17. juni 2021.

Hvis du ikke leverer innen torsdag 24. juni 2021 kl 15, vil skolen sende en regning og du må betale for det du ikke har levert. Etter denne datoen er det ikke mulig å levere bøker og utstyr fordi skolen allerede da har bestilt nytt for å ha alt klart til skolestart i august. Du må altså betale regningen selv om du har bøkene og utstyret hjemme.

Har du mistet en eller flere lærebøker, må du betale 500,- kr per bok du mangler, uansett hva boka koster i bokhandel.

Når du leverer bøker:

* Du må vise skolebevis eller annen legitimasjon
* Bøkene scannes, kvittering på manglende bøker skrives ut, du skriver under og biblioteket beholder kvitteringen
* Hvis du ikke kan levere bøkene selv, kan andre levere for deg. Men det er uansett ditt ansvar at bøkene blir levert
* Hvis du leverer inn bøker som er veldig ødelagt, må du erstatte disse bøkene

**Elev-PC**

Elever som går vg1 og vg2 studiespesialisering:

Skal du fortsette på Stovner vgs neste år, kan du beholde PC og lader over sommeren.

Har du søkt en annen skole enn Stovner vgs til neste år, må du levere PC og lader. Det kommer en plan for innlevering nærmere sommeren. Siste dag for innlevering er torsdag 17. juni 2021.

Elever som går yrkesfag vg1 og vg2:

Alle elever på yrkesfag (både vg1 og vg2) må levere inn PC og lader. Det kommer en plan for innlevering nærmere sommeren. Siste dag for innlevering er torsdag 17. juni 2021.

Dersom du ikke leverer PC og/eller lader:

Du må erstatte PC og/eller lader dersom du ikke leverer senest 17. juni 2021. Beløpet du må betale er avhengig av hvor ny PC-en er: 0-1 år gammel kr 5 000,-. 1-2 år gammel 4 500,- kr. 2-3 år gammel 3 500,- kr. Tapt lader 400,- kr. Alt dette står i kontrakten som du skrev under på da du lånte PC og lader.

Hvis du leverer inn en PC som er skadet, må du betale for skadene. Hvis PC-en din er skadet, må du ta kontakt med IKT-avdelingen. Da kan de si om det blir billigst for deg å betale for reparasjon av skaden eller om du bør kjøpe ut PC-en. Noen ganger koster det mer å reparere en PC enn å kjøpe den ut.

Dette koster det å kjøpe ut en PC:

Etter 1 år som elev på Stovner vgs: 2 140,- kr

Etter 2 år som elev på Stovner vgs: 1 070,- kr

OBS! Mange får dekket skader på PC gjennom innboforsikringen som familien har hjemme. Sjekk med forsikringsselskapet ditt hvis du har vært uheldig og ødelagt PC-en din.

Har du gått 3 år eller mer på Stovner vgs?

Da kan du overta PC-en uten å betale for den. Du må først levere den inn til IKT-avdelingen fordi PC-en må avregistreres og skolens programvarer må fjernes. Du får tildelt nye lisenser for Windows 10 og Office-pakke som er uavhengig av skolen. Dette tilbudet gjelder bare fram til sommerferien. IKT kan ikke tilby support etter det. Det kommer en plan for innlevering av PC-er, så du får vite når du kan levere den. Du må også fylle ut et skjema som ligger på hjemmesiden til skolen (<https://stovner.vgs.no/for-elever-og-foresatte/reglement-og-plikter/pc-og-boker/>).

**Elevskap**

Du må tømme elevskapet ditt og ta med hengelåsen senest torsdag 17. juni 2021. Etter det blir låste skap brutt opp og tømt for innhold. Alt annet enn lærebøker og utstyr som tilhører skolen, blir kastet.

**Fravær, orden og oppførsel**

Fravær føres for alle aktiviteter til og med fredag 18. juni 2021. Husk at alt fravær kommer på vitnemålet du får etter vg3 studiespesialisering og på kompetansebeviset etter vg2 yrkesfag.

Karakterer i orden og oppførsel settes onsdag 16. juni 2021. Alle anmerkninger og hendelser fram til da blir tatt med i grunnlaget for karakter i orden og oppførsel.

**Standpunktkarakterer og klager**

Standpunktkarakterene blir offentliggjort i itslearning fredag 11. juni. Du er selv ansvarlig for å sjekke standpunktkarakterene dine.

Klagefristen er ti dager fra 11. juni. Klagefristen på standpunktkarakterer er altså mandag 21. juni 2021.

Hvis du vil klage på en standpunktkarakter, bør du først be faglæreren din om en begrunnelse for karakteren. Ønsker du fortsatt å klage etter at du har snakket med faglæreren din, må du skrive en klage som du leverer i resepsjonen. I klagen må du forklare hvorfor du mener at karakteren ikke er riktig. Klagen må ha underskriften din, derfor kan du ikke sende klage på e-post. Du får en kopi av klagen din der det står et saksnummer og at skolen har mottatt den. Det er en bekreftelse på at klagen er mottatt.

Når skolen har mottatt klagen din, skriver faglæreren din en begrunnelse for karakteren og rektor skriver en forklaring på hvordan karakteren er satt. Alt dette blir sendt til Oslo kommune sin klagenemd.

Klagen blir behandlet av klagenemnda. Hvis du får medhold i klagen, blir saken din sendt tilbake til skolen. Da er det rektor som setter endelig karakter etter å ha gjort en ny vurdering sammen med faglærer. Rektor og faglærer må da ta utgangspunkt i det klagenemnda skriver i svaret sitt.

***Det er viktig å være klar over at dersom du får medhold på klagen din i klagenemda, blir ikke nødvendigvis karakteren din endret, det vil si at du kan få samme karakter som du fikk i utgangspunktet. Karakteren kan også bli satt ned.***

**Eksamenskarakterer og klager:**

Skriftlig eksamen, muntlig eksamen og tverrfaglig eksamen er avlyst for vg1 og vg2 i år.

**Har du hatt skriftlig eksamen i morsmål eller som privatist?**

De fleste resultatene fra skriftlig eksamen vil være klare fredag 18. juni 2021. Du må komme til skolen for å få vite eksamensresultatene dine. Henvend deg i resepsjonen mellom kl 10 og 13. Du kan ikke ringe skolen for å få vite eksamensresultatene dine. Skal andre hente karakterene dine, må de ha med en fullmakt fra deg.

Klagefristen på eksamenskarakterer er ti dager fra du kunne få vite eksamenskarakterene dine. Det vil si at klagefristen i år er 28. juni 2021 kl 14.

***Viktig:*** Når du klager på en skriftlig eksamen, blir besvarelsen din vurdert av en klagenemnd med to nye sensorer. De skal ikke gjøre en ny vurdering, men se om den karakteren du fikk er tydelig urimelig eller ikke. Klagenemda kan la karakteren stå (det skjer stort sett) eller de kan sette karakteren opp eller ned. Klagenemnda begrunner avgjørelsen sin. Du kan ikke klage på den avgjørelsen, den er endelig.

***Når du klager på en eksamenskarakter, er det altså mulig at karakteren din blir satt ned etter klagebehandling. Du kan ikke trekke klagen din etterpå. Det er derfor viktig at du tenker deg nøye om før du klager, spesielt hvis du klager på karakteren 2 (to).***

**Fratrekk av fravær (10-dagersregel):**

I noen tilfeller er det mulig å trekke fra inntil 10 dager av fraværet ditt hvert skoleår. Du må fylle ut et eget skjema og levere dette til kontaktlærer senest 11. juni 2021. Du får skjema i resepsjonen. Det er spesielle regler for å trekke fra fravær. Sjekk med kontaktlæreren din eller avdelingsleder om du kan søke.

**Skoleplass for neste skoleår:**

Inntaket for neste skoleår er klart ca 7. juli 2021. Da får du en melding om at inntaket er klart på [www.vigo.no](http://www.vigo.no). Du må logge inn i VIGO og takke ja til skoleplass dersom du ikke allerede har lagt inn forhåndssvar. Svarfristen er åtte (8) dager. *Hvis du ikke svarer og ikke har lagt inn forhåndssvar, mister du skoleplassen din*.

**Endringer i fagvalg**:

Ta kontakt med studieleder Maria Elmoussaoui hvis du ønsker å gjøre endringer i fagvalget ditt etter at du har fått karakterene dine. Noen elever vil også bli kalt inn til samtale om fagvalget på grunn av karakterene du har fått.

Vær oppmerksom på at vi har noen fag der gruppene er veldig fulle. Hvis det ikke er plass til alle elevene som ønsker faget, er det elevene med svakest gjennomsnittskarakter eller som har fått en eller flere "ikke vurdert" (IV) som må gjøre omvalg. Unntaket er elever som må ha bestemte fag i vg3 for å få vitnemål, de går foran elever med bedre gjennomsnittskarakter.

**Skolens åpningstid i sommerferien:**

Mandag 21. juni til og med fredag 2. juli: Resepsjonen på skolen er betjent hver dag kl 0800-1500.

Fra og med mandag 5. juli er skolen stengt. Resepsjonen åpner igjen etter sommerferien mandag 2. august kl 0800.

**Skolestart etter sommerferien:**

Første skoledag etter ferien er mandag 16. august. Skolestart er kl 10 for vg2 og kl 12 for vg3.

Dersom du ikke møter første skoledag, mister du skoleplassen din.

Hvis du ikke kan møte første skoledag, må du søke om permisjon i god tid før. Skulle det oppstå en akutt situasjon som gjør at du ikke kan møte første skoledag (f.eks. sykdom), må du sende e-post til skolen: [stovnervgs@ude.oslo.kommune.no](mailto:stovnervgs@ude.oslo.kommune.no) før første skoledag.

**Oppdatert kontaktinformasjon til deg:**

Du må passe på at skolen til enhver tid har riktig telefonnummer og adresse til deg. Skolen sender ut viktige beskjeder på sms og som brev, og da må vi ha riktig informasjon. Har du fått nytt telefonnummer eller ny adresse det siste året, må du gå til resepsjonen for å få lagt inn ny informasjon.

Vi ønsker deg en riktig god sommer!

Vennlig hilsen

Terje Wold

rektor